REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/489-15

30. novembar 2015. godine

B e o g r a d

Z A P I S N I K

34. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 25. NOVEMBRA 2015. GODINE

 Sednica je počela u 11,15 časova.

 Sednicom je predsedavala Vesna Marjanović, predsednica Odbora.

 Sednici su prisustvovali: Milorad Cvetanović, Nebojša Tatomir, Sanja Nikolić, Saša Mirković, Nenad Milosavljević, mr Aleksandra Jerkov i Branka Karavidić, članovi Odbora.

Sednici je prisustvovao: Mirko Krlić, Saša Maksimović i Aleksandar Čotrić, zamenici članova Odbora.

Sednici nisu prisustvovali članovi Odbora: Milena Turk, Vladimir Đukanović, Dušica Stojković, Srđan Dragojević, Mira Petrović i Ljiljana Nestorović, niti njihovi zamenici.

Na predlog predsedavajućeg, članovi Odbora su jednoglasno usvojili sledeći:

D n e v n i r e d:

1. **Razmatranje dopune dokumentacije i utvrđivanje liste kandidata i liste organizacija za predlaganje kandidata za člana Saveta Regulatornog tela za elektronske medije, saglasno članu 10. stav 6. Zakona o elektronskim medijima;**
2. **Odlučivanje o pokretanju postupka za izbor kandidata za članove Programskog saveta Javne medijske ustanove Radio-televizija Srbije;**
3. **Razno.**

**PRVA TAČKA -** Razmatranje dopune dokumentacije i utvrđivanje liste kandidata i liste organizacija za predlaganje kandidata za člana Saveta Regulatornog tela za elektronske medije, saglasno članu 10. stav 6. Zakona o elektronskim medijima.

**Vesna Marjanović** je u uvodnom izlaganju podsetila članove Odbora da je na 33. sednici Odbora utvrđen dodatni rok za dopunu dokumentacije za udruženja čiji su ciljevi ostvarivanja slobode izražavanja i zaštita dece, koji je istekao 19. novembra.

Podsetila je članove Odbora na Odluku koja je doneta na 33. sednici Odbora i napomenula je da su udruženja u predviđenom roku dostavila dopunu dokumentacije koju je sekretar Odbora prosledio članovima Odbora.

Istakla je da je šesnaest organizacija dostavilo potpunu dokumentaciju: Zajednička prijava organizacija: Asocijacija “Banat-info” iz Zrenjanina, Udruženje građana “Kormilo” iz Zrenjanina, “Edukativni centar za ruralni razvoj” iz Zrenjanina i AP “Madach” Amator Szinhaz, Humanitarna organizacija “Dečje srce”, Društvo za razvoj dece i mladih “Otvoreni klub” iz Niša, Dečiji centar “Mali Princ, Balkanska istraživačka mreža “BIRN”, Udruženje za pomoć deci sa posebnim potrebama “Naši snovi”, Udruženje građana “Šansa”, Savez „MNRO“ Srbije, “Centar za prava deteta”, Udruženje za pomoć “MNRO”, “Neksus” iz Vranja, Medijski centar „Beta“, Građanski fond “Panonija“, „Beogradski fond za političku izuzetnost“, Komitet pravnika za ljudska prava „JUKOM“ i Udruženje građana za demokratiju i građansko obrazovanje „Građanske inicijative“.

Napomenula je da je za pojedina udruženja utvrđeno da su registrovana u poslednje tri godine i da nemaju najmanje tri realizovana projekta iz oblasti ostvarivanje slobode izražavanja, kao i da u skladu sa tim ne ispunjavaju Zakonom propisane uslove da bi bili ovlašćeni predlagač za člana Saveta Regulatora.

Podsetila je na činjenicu da su sedamnaest udruženja podnela prijavu koja sadrži obrazloženi predlog samo jednog kandidata.

Naglasila je da su ova udruženja u dodatnom roku od petnaest dana dostavile dopunu prijave koja se sastoji od predlaganja imena drugog kandidata Prvoslav S. Plavšić i dokumentacije koja nije bila potpuna prilikom prve prijave, dok je organizacija “Prijatelji dece Srbije” koja je podnela prijavu sa imenom kandidata Prvoslava S. Plavšić, dopunila svoju prijavu sa kandidatom Goranom Pekovićem.

Rekla je da su organizacije koje su predložile jednog kandidata, “Savez gluvih i nagluvih Srbije", “Specijalna Olimpijada Srbije” i “Prijatelji dece Srbije” dostavile prigovore na Odluku Odbora sa 33. sednice, održane 10. novembra 2015.

Ukazala je na činjenicu da su četiri udruženja: „Share“ fondacija, „Novosadska novinarska škola“, Udruženje građana „Roditelj“, Centar za istraživanje, Transparentnost i odgovornost „CRTA“ dostavila potpunu dokumentaciju, ali da se za priložene projekte u prijavi ne može sa sigurnošću utvrditi da li su navedene aktivnosti projekti.

Istakla je da je potrebno da se Odbor izjasni da li prihvata dopunu dokumentacije i da odluči da li su dostavljeni projekti u skladu sa Zakonom.

Predsedavajuća je otvorila raspravu u vezi sa ovom tačkom Dnevnog reda u kojoj su učestvovali: Vesna Marjanović, Saša Mirković, Nebojšta Tatomir, Branka Karavidić, Milorad Cvetanović, Sanja Nikolić i Aleksandra Jerkov.

**Saša Mirković** je rekao da članovi Odbora za kulturu i informisanje treba da se što manje mešaju u postupak izbora člana Saveta Regulatora, ispred udruženja čiji su ciljevi ostvarivanje slobode izražavanja i zaštita dece i da u skladu sa tim smatra da dopune svih udruženja treba prihvatiti.

**Aleksandra Jerkov** je istakla da je procedura izbora članova Saveta Regulatora izuzetno komplikovana i upoznala je članove Odbora sa delokrukom rada Odbora za obrazovanje, nauku, tehnološki razvoj i informatičko društvo.

Naglasila je da je smatra da postoji nekoliko problema u vezi sa pristiglim prijavama i kao neke od problema izdvojila je nepotpunu dokumentaciju za pojedina udruženja i prijave koje sadrže obrazloženi predlog samo jednog kanidata.

Navela je da smatra da Odbor treba da insistira da svi ovlašćeni predlagači upute prijavu koja sadrži obrazloženi predlog dva kandidata, jer se na taj način ojačava izborna funkcija Narodne skupštine.

**Nebojša Tatomir** se složio da je postupak predlaganja kandidata za članove Saveta Regulatora komplikovan i postavio je pitanje zašto se projekti i aktivnosti Nacionalne organizacija osoba sa invaliditetom Srbije dovode u pitanje, kada se radi o “krovnoj” organizaciji koja predstavlja ujedinjeni invalidski pokret Srbije.

Predložio je članovima Odbora da prihvate sve prijave udruženja i da podnete projekte, neke od izuzetno bitnih udruženja u Srbiji, ne dovode u pitanje.

**Vesna Marjanović** je odgovarajući na pitanja članova Odbora rekla da je nadležna služba Narodne skupštine pristiglu dokumentaciju proveravala u skladu sa Zakonom o elektronskim medijima, koji jasno propisuje koje uslove udruženja treba da ispuni kako bi moglo da budu ovlašćeni predlagač za člana Saveta Regulatora.

Istakla je da Zakon ne predviđa dodatno produženje roka za dopunu dokumentacije i da Odbor na današnjoj sednici mora da definiše način na koji će utvrditi Listu kandidata za izbor člana Saveta Regulatornog tela za elektronske, koju je predložio ovlašćeni predlagač udruženja čiji su ciljevi ostvarivanje slobode izražavanja i zaštita dece.

Ponovila je da se dodatni rok odnosio isključivo na dopunu dokumentacije, a ne na dopunu prijave sa obrazloženim predlogom drugog kandidata.

**Branka Karavidić** je konstatovala da prigovori organizacija upućenih na Odluku Odbora, sadrže jako bitne informacije i argumente i da moraju biti uzeti u razmatranje.

Naglasila je da smatra da nije potrebno da sva udruženja, ukoliko kandiduju istog kandidata, uz prijavu priloži i overene fotokopije dokumentata kandidata, već da je dovoljno da jedno od udruženja priloži.

Postavila je pitanje na koji će se način utvrditi da li pojedine organizacije ispunjavaju Zakonom propisane uslove.

Podržala je predlog Nebojše Tatomira da se sve prijave udruženja prihvate.

**Milorad Cvetanović** je podsetio članove Odbora na sadržaj Odluke donete na 33. sednici i ukazao je na činjenicu da u dopunjenoj dokumentaciji postoje izvesni nedostaci u pojedinim prijavama udruženja.

Predložio je članovima Odbora da prihvate sve prijave udruženja koje su uredno podnete.

Takođe, ukazao je na činjenicu da je potrebno detaljnije razmotriti prijave udruženja, koje su u dodatnom roku svoje prijave dopunili sa imenom drugog kanidata.

**Sanja Nikolić** je ukazala na činjenicu da je Odbor naložio udruženjima da dopune isključivo nedostajuću dokumentaciju, a ne da svoju prijavu dopune sa imenom drugog kandidata.

Predložila je članovima Odbora da u ovako dopunjenim prijavama, prihvate prijavu udruženja, ali da ne prihvate drugog kanidata, imajući u vidu da je rok za podnošenja prijava istekao 4. novembra 2015. godine.

Naglasila je da je procedura komplikovana i da je možda najjednostavnije da se prihvati predlog Nebojše Tatomira i prihvate sve prijave udruženja, jer se na taj način ne bi prekršio Zakon i nijedno udruženje ne bi bilo oštećeno.

**Aleksandra Jerkov** je napomenula da je sedamnaest udruženja u dodatnom roku svoje prijave dopunilo sa imenom drugog kanidata, što nije bilo u skladu sa Zakonom s obzirom da je rok za podnošenje novih prijava istekao 4. novembra 2015. godine.

Rekla je da Odbor treba da odbije prijave udruženja čija se dopuna sastoji od predlaganja imena drugog kandidata.

**Nebojša Tatomir** je istakao da je bilo dosta problema u vezi sa postpukom predlaganja kandidata za članove Saveta Regulatora i ponovio je da smatra da bi najispravnije bilo da Odbor prihvati sve podnete prijave udruženja i prepusti samim udruženjima da se na zajedničkom sastanku između sebe dogovore i utvrde konačan predlog dva kandidata.

**Vesna Marjanović** je cirtirala član 11. Zakona i upoznala je članove Odbora sa zakonskim koracima koji idu nakon završetka roka za podnošenje prijava.

Konstatovala je da su se u toku rasprave mogla čuti dva predloga o načinu na koji će se lista kandidata i lista organizacija, koje zajedno čine jedinstvenog ovlašćenog predlagača za jednog člana Saveta Regulatora, utvrditi.

Naglasila je da je predlog Aleksandre Jerkov da se u potpunosti odbace prijave udruženja koje su svoje prijave u dodatnom roku dopunili drugim kandidatom, odnosno prijave onih udruženja koje su prvobitne prijave poslali sa obrazloženim predlogom samo jednog kandidata.

Ukazala je na činjenicu da se svi ostali predlozi, koji su se u toku rasprave mogla čuti, suštinski poklapaju i zasnivaju na tome da se prijave svih trideset i devet udruženja trebaju prihvatiti.

Postavila je pitanje članovima Odbora da li se slažu da se na glasanje stave ova dva predloga i da se Odbor o njima izjasni.

**Nebojša Tatomir** je ponovio iznete predloge i konstatovao da se on slaže da se na glasanje stave ova dva predloga.

**Aleksandra Jerkov** je istakla da bi se prihvatanjem prijava svih trideset i devet udruženja i liste koja se sastoji od osam kandidata, otvorila mogućnost da se na konačanom predlogu dva kandidata za člana Saveta Regulatora nađu i kandidati koji nisu u zakonskom roku kandidovani.

**Nebojša Tatomir** je napomenuo da nijednog kandidata za člana Saveta Regulatora udruženja nisu naknadno prijavila.

Ukazao je na činjenicu da su se pojedine dopune prijava sastojale od predlaganja imena drugog kandidata, ali da se radi o kandidatima koja su udruženja već ranije uredno kandidovala u zakonski propisanom roku.

**Aleksandra Jerkov** je naglasila da su svi članovi Zakona, kao i uslovi koje Zakon o elektronskim medijima propisuje podjednako važni i da shodno tome podjednako je važno da li je određeno udruženje, koja ulazi u krug udruženja koje zajedno čine jedinstvenog ovlašćenog predlagača, registrovano najmanje tri godine pre dana raspisivanja javnog poziva, ili da li je dostavilo obrazložen predlog jednog kandidata, s obzirom da i jednu i drugu obavezu Zakon propisuje.

**Nebojša Tatomir** je napomenuo da su u postupku predlaganja kandidata za članove Saveta Regulatora postojala brojna tumačenja i da je očigledno da udruženja nisu na najbolji način razumela Zakon.

Rekao je da njegov predlog ima za cilj da otkloni probleme koji su možda nastali u samom postupku predlaganja kandidata za članove Saveta Regulatora i da omogući svim organizacijama da uđu u u krug organizacija koje zajedno čine jedinstvenog ovlašćenog predlagača iz člana 9. stav 1. tač. 6) Zakona.

Na taj način organizacije bi između sebe, na zajedničkom sastanku, dogovorom utvrdile konačan predlog dva kandidata za člana Saveta Regulatora.

Predsedavajuća je zaključila raspravu u vezi sa ovom tačkom Dnevnog reda i stavila je na glasanje predlog Aleksandre Jerkov da se odbiju prijave udruženja koja su podnela prijave suprotno članu 10. stav 2. Zakona o elektronskim medijima, zbog toga što nisu podneli obrazloženi predlog dva kandidata za člana Saveta Regulatora.

Odbor je sa 3 glasa za, 1 glasom protiv i 7 članova koji nisu glasali **odbio** predlog Aleksandre Jerkov.

Predsedavajuća je stavila na glasanje predlog da se prihvate prijave svih trideset i devet udruženjačiji su ciljevi ostvarivanje slobode izražavanja i zaštita dece i da se Lista od osam kandidata za člana Saveta Regulatora uputi udruženjima koja ulaze u krug udruženja koje zajedno čine jedinstvenog ovlašćenog predlagača, kako bi u zakonski propisanom roku utvrdila konačan predlog dva kanidata za člana Saveta Regulatora.

Odbor je sa 8 glasova za i 3 glasa protiv **prihvatio** ovaj predlog.

**DRUGA TAČKA -** Odlučivanje o pokretanju postupka za izbor kandidata za članove Programskog saveta Javne medijske ustanove Radio-televizija Srbije.

 **Vesna Marjanović** je u uvodnom izlaganju podsetila članove Odbora da je Narodna skupština Republike Srbije, na Devetoj sednici Drugog redovnog zasedanja u 2014. godini, održanoj 8. decembra 2014. godine, donela Odluku o pravilima o sprovođenju javnog konkursa za izbor kandidata za članove Programskog saveta Javne medijske ustanove „Radio-televizija Srbije“.

 Napomenula je da u skladu sa tačkom 2. Odluke, a na osnovu člana 29. Zakona o javnim medijskim servisima i člana 60. Poslovnika Narodne Skupštine, nadležni odbor raspisuje javni konkurs za izbor kandidata za članove Programskog saveta RTS-a.

 Istakla je da su članovi Odbora u materijalu za sednicu dobili Predlog odluke o pokretanju postupka za izbor kandidata za članove Programskog saveta RTS-a, kao i predlog teksta Javnog konkursa.

S obzirom da povodom ove tačke Dnevnog reda nije bilo rasprave predsedavajuća je stavila na glasanje Odluku o pokretanju postupka za izbor kandidata za članove Programskog saveta RTS-a.

Odbor je sa 9 glasova za i 1 članom koji nije glasao, **prihvatio** Odluku o pokretanju postupka za izbor kandidata za članove Programskog saveta RTS-a.

Predsedavajuća je stavila na glasanjetekst Javnog konkursa za izbor kandidata za članove Programskog saveta Javne medijske ustanove Radio-televizija Srbije.

Odbor je sa 9 glasova za i 1 članom koji nije glasao, **prihvatio** tekst Javnog konkursa za izbor kandidata za članove Programskog saveta Javne medijske ustanove Radio-televizija Srbije.

**TREĆA TAČKA –** Razno.

Vesna Marjanović je upoznala članove Odbora sa informacijom da je predstavnicima Austrijskog kulturnog foruma u Beogradu poslata molba za održavanje sastanka, sa inicijativom da se poboljša saradnja parlamentarnih odbora za kulturu i informisanje Republike Austrije i Republike Srbije.

Naglasila je da će članovi odbora biti blagovremeno obavešteni o datumu i vremenu održavanja sastanaka, kao i o predloženim temama o kojima će se diskutovati na ovom sastanku.

Sednica je završena u 12,30 časova.

 SEKRETAR ODBORA PREDSEDNICA ODBORA

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Dana Gak Vesna Marjanović